થોડીવાર પછી શાંતિનો ભંગ કરતો એક અવાજ આવ્યો, "મહારાજ, હવે તો બસ એક તમારા જ નિર્ણયની રાહ જોવાય છે. સભા વચ્ચે ઊભા થઈને સુંદરવનના સૌથી વડીલ અને સૌના માનીતા હાથીદાદા શેરસિંહને સંબોધીને બોલ્યા. રામુ રીંછ પણ હાથીદાદાની વાતમાં ટાપસી પુરાવતો બોલ્યો, "હા મહારાજ, સુંદરવનનાં દરેક પશુપક્ષીની આજે એક જ વ્યથા છે કે, અમને અમારા ઘરથી બેઘર કરનાર અને આપણા આ સુંદરવનને ઉજાડનાર એ માણસોને શું કોઈ રોકી જ નહિ શકે...? ચિકુ વાંદરો, સોમુ શિયાળ, કોકી કાગડી, ડમરુ દેડકો, ગોલુ ગધેડો, આલુ અજગર, સીમા સમડી અને કંકુ હરણી પણ એકીસાથે બોલી ઊઠ્યાં... : હા હા સાચી વાત છે..., કંઈક કરો મહારાજ... કંઈક કરો મહારાજ...!!